Is-Segretarju Eżekuttiv tal-FATF David Lewis irriżenja minn din il-kariga filwaqt li qajjem mistoqsijiet dwar il-kapaċità li din l-istituzzjoni globali hux qed topera b'mod indipendenti. Dan ġie rapportat fl-aħbarijiet internazzjonali. Wieħed mir-rapporti ta' ACAMS fuq is-sit moneylaundering.com qal li kiseb ittra li kiteb David Lewis lill-uffiċju tiegħu fit-23 ta' Settembru ta' din is-sena. Huwa kien ilu jokkupa din il-kariga minn Novembru 2015. F'din l-ittra huwa kkonferma li ħa jkun qed jirreżenja mill-kariga tiegħu bħala Segretarju Eżekuttiv tal-FATF, għalkemm b'mod unanimu l-membri tal-bord kienu qablu li jġeddu l-kuntratt tiegħu bi tliet snin oħra. "Unfortunately, this last renewal process involved a prolonged period of uncertainty, exasperated by a proposal out of the blue to introduce a new requirement that the role be readvertised, regardless of my performance," kiteb Lewis Għalkemm David Lewis ma qalx x'kien ir-rekwiżit il-ġdid li kien qed jintalab biex jiġġeddidlu l-kuntratt fl-aħħar ta' l-ittra huwa indika li seta' kien hemm xi influwenza fid-deċiżjonijiet. Meta mistoqsi dwar din ir-riżenja, l-kelliem tal-FATF ikkonferma din ir-riżenja però ma tax aktar kummenti dwar dak li qal David Lewis. Diversi kienu dawk li kkumentaw b'mod internazzjonali dwar din il-mossa fl-FATF u staqsew jekk verament din l-organizzazzjoni hux qed taħdem b'mod awtonomu mingħajr ebda nfluwenza. F'Malta ukoll qajmet mistoqsijiet hekk kif il-pajjiż tpoġġa fil-lista l-griża f'Ġunju li għadda. B'sitwazzjoni li qed tpoġġi diversi negozji u għaqdiet f'diffikultajiet biex joperaw. Franco Debono f'messaġġ fuq il-mezzi soċjali tiegħu kiteb li r-riżenja tal-Kap tal-FATF David Lewis titfa dubju serju fuq l-indipendenza u serjetà tal-organizzazzjoni. Huwa kompla jgħid li "dan il-pajjiż, b'mentalità kolonjali mill-aqwa, niżel għarkubbtejh quddiemha, waqt li għaddej proċess fejn nies sfortunatament qed jiġu mkissra biex l-pajjiż jingħoġob mal-FATF fuq taxxa." "Aħna nafu x'qed nagħmlu jew!? Għadna pajjiż sovran u indipendenti jew m'għadniex!?" temm jgħid l-Avukat Franco Debono.